Sijon, omm il-popli Salm ta' wlied Koraħ. Għanja. Il-Mulej bena 'l Sijon fuq l-għoljiet imqaddsa; hu jħobb il-bibien tagħha aktar mill-għamajjar kollha ta' Ġakobb. O belt ta' Alla, ħwejjeġ sbieħ hu jgħid fuqek: "Ngħodd 'il Raħab u 'l Babilonja ma' dawk li jagħrfuni. Araw, in-nies tal-Filistja, Tir u l-Etjopja, dawn twieldu hemm!" U għal Sijon jingħad: "Ilkoll, il-wieħed u l-ieħor, twieldu fiha! U Alla l-Għoli nnifsu jwettaqha f'postha." Jikteb il-Mulej fil-ktieb tal-popli: "Dan twieled hemm!" U jgħannu, huma u jiżfnu, dawk kollha li jgħammru fik.